Jul 24,2016
బకాయిలు చెల్లించాలంటూ గాంధీగిరి
నవతెలంగాణ-వాణిజ్య విభాగం: 'పంజాబ్‌ నేషనల్‌ బ్యాంక్‌' (పీఎన్‌బీ) నుంచి స్వీకరించిన రుణాలు నిరర్ధక ఆస్తులుగా (ఎన్‌పీఏలుగా) మారి బ్యాంకునకు సమస్యాత్మకంగా తయారవుతున్న నేపథ్యంలో రుణ గ్రహీతల ఇండ్ల వద్ద ఆ బ్యాంక్‌ అధికారులు శనివారం గాంధీగిరికి దిగారు. తెలంగాణ సర్కిల్‌ హెడ్‌ రాజీy ్‌పూరీ, ఏజీఎం చీఫ్‌ జనరల్‌ మేనేజర్‌ డి.ఎన్‌.అంబేద్కర్‌ల నేతృత్వంలో బ్యాంకు అధికారులు, ఉద్యోగులు బ్యాంకుకు అధిక మొత్తంలో బకాయిపడ్డ బడా రుణగ్రహీతల ఇండ్లకు వెళ్లి వారికి పుష్ఫగచ్ఛాల్ని అందజేశారు. బ్యాంకు బకాయిలను వీలైనంత త్వరగా చెల్లించాల్సిందిగా కోరారు. ఈ కార్యక్రమంలో భాగంగా పీఎన్‌బీ అధికారులు బంజారా హిల్స్‌లోని ప్రోగ్రెసివ్‌ కన్‌స్ట్రక్షన్‌ డైరెక్టర్‌ మాజీ ఎంపీ కావూరి సాంబశివరావు ఇంటివద్దకు చేరి గాంధీగిరి నిర్వహించారు. సీఎస్‌ఆర్‌ ఇన్‌ఫ్రాస్ట్రక్చర్‌కు చెందిన చలసాని ఉషారాణి, సెయింట్‌ అగస్టియన్‌ ఎడ్యుకేషనల్‌ సొసైటీ కార్యదర్శితో పాటు పలువురి ఇండ్ల వద్ద అధికారులు గాంధీగిరి జరిపినట్లు బ్యాంకు ఒక ప్రకటనలో తెలిపింది. ఈ సందర్భంగా రాజీవ్‌ పూరీ మాట్లాడుతూ భారీ స్థాయిలో ఎన్‌పీఏలు కలిగి ఉన్న రుణ గ్రహీతల ఇండ్ల వద్ద రానున్న కాలంలో భారీస్థాయిలో ఇలాంటి కార్యక్రమాలను నిర్వహించనున్నట్లుగా తెలిపారు.
మీ స్నేహితులకు రికమెండ్ చెయ్యండి